DA Den Europæiske Unions Tidende L 187/14

KOMMISSIONENS FORORDNING (EF) Nr. 1042/2006

af 7. juli 2006

om gennemførelsesbestemmelser til artikel 28, stk. 3 og 4, i Rådets forordning (EF) nr. 2371/2002 om bevarelse og bæredygtig udnyttelse af fiskeressourcerne som led i den fælles fiskeripolitik

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2371/2002 om bevarelse og bæredygtig udnyttelse af fiskeressourcerne som led i den fælles fiskeripolitik (1), særlig artikel 28, stk. 6, og

ud fra følgende betragtninger:

(1) Der skal ifølge artikel 28, stk. 6, i forordning (EF) nr. 2371/2002 vedtages gennemførelsesbestemmelser til forordningens artikel 28, stk. 3 og 4.

(2) Det bør angives nærmere, under hvilke betingelser medlemsstaterne kan inspicere fiskerfartøjer i alle EF-farvande uden for farvande, som henhører under deres højhedsområde, og i internationale farvande, jf. artikel 28, stk. 3, i forordning (EF) nr. 2371/2002.

(3) I artikel 28, stk. 4, i forordning (EF) nr. 2371/2002 hedder det, at Kommissionen skal opstille en fortegnelse over EF's inspektører, inspektionsfartøjer og inspektionsfly og andet inspektionsudstyr, der er godkendt til at foretage inspektion som omhandlet i forordningens kapitel V i EF-farvande og om bord på EF-fiskerfartøjer. Disse EF-inspektører bør kunne udpeges til at gennemføre de særlige kontrol- og inspektionsprogrammer, der vedtages i overensstemmelse med artikel 34c i Rådets forordning (EF) nr. 2847/93 af 12. oktober 1993 om indførelse af en kontrolordning under den fælles fiskeripolitik (2).

(4) Det bør angives nærmere, under hvilke betingelser EF-inspektører kan udføre inspektioner i EF-farvande og om bord på EF-fiskerfartøjer, jf. artikel 28, stk. 4, i forordning (EF) nr. 2371/2002.

(5) Foranstaltningerne i denne forordning er i overensstemmelse med udtalelse fra Forvaltningskomitéen for Fiskeri og Akvakultur —

UDSTEDT FØLGENDE FORORDNING:

KAPITEL I

MEDLEMSSTATERNES INSPEKTIONER

Artikel 1

Inspektion af fartøjer, der fører den inspicerende medlemsstats flag

1. En medlemsstat, som har til hensigt at inspicere EF-fiskerfartøjer, der fører dens flag (herefter benævnt »inspicerende medlemsstat«), i EF-farvande, som henhører under en anden medlemsstats jurisdiktion (herefter benævnt »kystmedlemsstat«), jf. artikel 28, stk. 3, første afsnit, i forordning (EF) nr. 2371/2002, underretter den pågældende kystmedlemsstat om sin intention.

2. I en sådan forudgående underretning, jf. stk. 1, indgår følgende oplysninger:

a) inspektionsfartøjets navn og kaldesignal

b) anslået tid og sted for indsejling i de under kystmedlemsstatens jurisdiction henhørende farvande

3. Efter at have modtaget forudgående underretning, jf. stk. 1, informerer kystmedlemsstaten med henblik på operativ koordinering den inspicerende medlemsstat om eventuel igangværende inspektion i det pågældende område.

Artikel 2

Inspektion af fartøjer, der fører en anden medlemsstats eller et tredjelands flag

1. En medlemsstat, som har til hensigt at inspicere fiskerfartøjer, der fører en anden medlemsstats eller et tredjelands flag, i EF-farvande, som henhører under en anden medlemsstats jurisdiktion, jf. artikel 28, stk. 3, andet afsnit, litra a), i forordning (EF) nr. 2371/2002, anmoder den pågældende kystmedlemsstat om bemyndigelse hertil. I anmodningen indgår de oplysninger, der er nævnt i artikel 1, stk. 2, i nærværende forordning.

2. Den pågældende kystmedlemsstat afgør senest 24 timer efter modtagelsen af anmodningen, om den vil bemyndige inspektionen, og underretter straks den inspicerende medlemsstat herom. Afgørelsen meddeles også Kommissionen eller det organ, Kommissionen har udpeget hertil.

3. Betingelserne, hvorunder en medlemsstat kan inspicere fiskerfartøjer, der fører en anden medlemsstats eller et tredjelands flag, i EF-farvande, som henhører under en anden medlemsstats jurisdiktion, jf. artikel 28, stk. 3, andet afsnit, litra b), i forordning (EF) nr. 2371/2002, fastsættes i bestemmelserne om vedtagelse af det pågældende særlige kontrol- og inspektionsprogram.

Artikel 3

Kontaktpunkter

1. Medlemsstaterne udpeger den myndighed, der skal fungere som kontaktpunkt i forbindelse med:

a) afgivelse og modtagelse af forudgående underretning i overensstemmelse med artikel 1

b) afgivelse og modtagelse af anmodninger og afgørelser i overensstemmelse med artikel 2.

2. Kontaktpunktet, jf. stk. 1, står til rådighed 24 timer i døgnet.

3. Kontaktoplysningerne for den udpegede myndighed meddeles Kommissionen og de andre medlemsstater.

4. Kommissionen udpeger sit kontaktpunkt for udveksling af oplysninger i medfør af denne forordning.

Artikel 4

Rapporteringsforpligtelse

1. Efter inspektion i EF-farvande, som henhører under en anden medlemsstats jurisdiktion, jf. artikel 1 og 2, forelægger den inspicerende medlemsstat den pågældende kystmedlemsstat en daglig aktivitetsrapport.

2. Afsløres en overtrædelse som følge af en inspektion udført i overensstemmelse med artikel 1 og 2, forelægger den inspicerende medlemsstat straks kystmedlemsstaten en sammenfattet inspektionsrapport. Kystmedlemsstaten og flagmedlemsstaten får forelagt en fuldstændig inspektionsrapport senest syv dage efter inspektionen.

3. Senest syv dage efter inspektionen af et EF-fiskerfartøj i internationale farvande, jf. artikel 28, stk. 3, tredje afsnit, i forordning (EF) nr. 2371/2002, forelægges flagmedlemsstaten for det pågældende fiskerfartøj en inspektionsrapport. Afsløres en overtrædelse som følge af inspektionen, forelægger den inspicerende medlemsstat straks flagmedlemsstaten for det pågældende fartøj en sammenfattet inspektionsrapport.

4. Stk. 3 berører ikke regler fastsat i medfør af internationale fiskeriaftaler.

5. Daglige rapporter, jf. stk. 1, og inspektionsrapporter, jf. stk. 2 og 3, forelægges på anmodning Kommissionen eller det organ, Kommissionen har udpeget hertil.

KAPITEL II

EF-INSPEKTØRER OG INSPEKTIONSRESSOURCER

Artikel 5

EF-inspektører og inspektionsressourcer

1. Medlemsstaterne udnævner EF-inspektører og udvælger inspektionsfartøjer og inspektionsfly og andet inspektionsudstyr, der skal optages på den fortegnelse, Kommissionen skal opstille i medfør af artikel 28, stk. 4, i forordning (EF) nr. 2371/2002.

2. Medlemsstaterne sørger for, at de udnævnte EF-inspektører

a) er fiskeriinspektører i medlemsstaten

b) har udstrakt erfaring inden for fiskerikontrol og -inspektion

c) har et tilbundsgående kendskab til EF-forskrifterne om fiskeri

d) har et grundigt kendskab til et af EU's officielle sprog og et tilfredsstillende kendskab til et af de andre officielle sprog

e) er fysisk i stand til at udføre deres arbejde

f) har modtaget fornøden uddannelse i sikkerhed til søs.

Artikel 6

Fortegnelse over EF-inspektører og inspektionsressourcer

1. Senest den 31. oktober 2006 meddeler medlemsstaterne elektronisk Kommissionen navnene på de inspektører, inspektionsfartøjer, inspektionsfly og andre inspektionsressourcer, som de har udnævnt eller udvalgt.

2. På grundlag af medlemsstaternes meddelelser vedtager Kommissionen senest den 31. december 2006 en fortegnelse over EF-inspektører, inspektionsfartøjer og inspektionsfly og andet inspektionsudstyr, der er godkendt til at foretage inspektion i overensstemmelse med artikel 28, stk. 4, i forordning (EF) nr. 2371/2002.

3. Efter opstillingen af den første fortegnelse meddeler medlemsstaterne senest den 31. oktober hvert år eventuelle ændringer, som de ønsker optaget i fortegnelsen for det følgende år. Kommissionen ændrer fortegnelsen i overensstemmelse hermed senest den 31. december hvert år.

4. Fortegnelsen og ændringerne heraf offentliggøres på det officielle websted for Kommissionen eller for det organ, Kommissionen har udpeget hertil.

Artikel 7

EF-inspektørernes opgaver

1. Med forbehold af kystmedlemsstaternes primære ansvar foretager EF-inspektørerne inspektion i medfør af kapitel V i forordning (EF) nr. 2371/2002 i EF-farvande og om bord på EF-fiskerfartøjer.

2. EF-inspektørerne kan tildeles følgende opgaver:

a) gennemførelse af de særlige kontrol- og inspektionsprogrammer, der er vedtaget i henhold til artikel 34c i forordning (EØF) nr. 2847/93

b) deltagelse i internationale kontrol- og inspektionsprogrammer, hvorefter EF har pligt til at sørge for inspektion og kontrol

c) deltagelse i inspektionsprogrammer, som medlemsstaterne har udarbejdet internt i medfør af artikel 34b, stk. 2, i forordning (EØF) nr. 2847/93.

Artikel 8

EF-inspektørernes beføjelser og forpligtelser

1. EF-inspektørerne har til udførelsen af deres opgaver, jf. dog stk. 2, de samme beføjelser som fiskeriinspektørerne i den medlemsstat, hvor inspektionen finder sted, navnlig hvad angår adgang til alle områder om bord på EF-fiskerfartøjer og alle andre fartøjer, som udøver aktiviteter i tilknytning til den fælles fiskeripolitik.

2. EF-inspektører har ikke politi- eller håndhævelsesbeføjelser uden for det territorium eller de EF-farvande, der henhører under deres oprindelsesmedlemsstats højhedsområde eller jurisdiktion.

3. EF-inspektører fremlægger skriftlig legitimation. I dette øjemed får de udleveret et identifikationsdokument med deres identitet og stilling, udstedt af Kommissionen eller det organ, Kommissionen har udpeget hertil.

4. Medlemsstaterne yder EF-inspektørerne den fornødne bistand til, at de kan udføre disse opgaver.

Artikel 9

Inspektions- og overvågningsrapporter

1. EF-inspektørerne forelægger den pågældende kystmedlemsstat en daglig rapport om deres aktiviteter, bl.a. indeholdende de inspicerede fartøjers navn og identifikationsnummer og oplysninger om den pågældende inspektionstype.

2. Afslører EF-inspektørerne en overtrædelse som følge af deres inspektion, forelægger de straks kystmedlemsstaten eller, hvis inspektionen er foretaget uden for EF-farvande, det inspicerede fartøjs flagstat en sammenfattet inspektionsrapport. Senest 7 dage efter inspektionen forelægger de en fuldstændig inspektionsrapport.

3. EF-inspektørerne forelægger et eksemplar af den fuldstændige inspektionsrapport for det inspicerede fartøjs flagstat senest 7 dage efter inspektionen.

4. Daglige rapporter og inspektionsrapporter, jf. stk. 1 og 2, forelægges på anmodning Kommissionen eller det organ, Kommissionen har udpeget hertil.

Artikel 10

Opfølgning på rapporterne

1. Hvad gennemgang og opfølgning angår, behandler medlemsstaterne rapporter, som EF-inspektørerne har forelagt i henhold til artikel 9, stk. 2, på samme måde som rapporter fra deres egne inspektører.

2. For at lette de administrative og retlige procedurer samarbejder EF-inspektørens oprindelsesmedlemsstat med den medlemsstat, der følger op på en rapport fra EF-inspektøren.

3. En EF-inspektør skal på anmodning give fremmøde og afgive forklaring i overtrædelsesprocedurer, der indledes af en medlemsstat.

KAPITEL III

ADGANG TIL OPLYSNINGER

Artikel 11

Adgang til oplysninger

1. Som led i inspektioner, der foretages i medfør af artikel 28, stk. 3 og 4, i forordning (EF) nr. 2371/2002, skal inspektører fra medlemsstaterne og EF-inspektører straks have adgang til alle oplysninger og dokumenter, navnlig til overvågningsdata fra systemet for satellitbaseret overvågning, som de behøver til at udføre deres opgaver, i samme udstrækning og på de samme vilkår som inspektører fra den medlemsstat, hvor inspektionen finder sted.

2. Adgang til oplysninger, jf. stk. 1, er begrænset til formålet med og tidspunktet og det geografiske område for den pågældende inspektion.

3. Data, der modtages i medfør af denne artikel, behandles fortroligt og kan kun anvendes til de påtænkte formål.

KAPITEL IV

AFSLUTTENDE BESTEMMELSER

Artikel 12

Ikrafttræden

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 7. juli 2006. På Kommissionens vegne Joe BORG Medlem af Kommissionen

(1) EFT L 358 af 31.12.2002, s. 59.

(2) EFT L 261 af 20.10.1993, s. 1. Senest ændret ved forordning (EF) nr. 768/2005 (EUT L 128 af 21.5.2005, s. 1).